《邀子田过守陂饮即送归兴化》
清代·王汝璧

役役劳此生，梦寐积尘坱。兀对多遐思，何缘得欣赏。

淮南乐托人，岁费屐几两。每同社燕来，旋与残春往。

絷彼江上舟，稍就林屋爽。主人方据梧，跫然一拊掌。

颜色似老苍，风骨更嵻崀。深谈移夕阴，古意澹相饷。

老藤垂晚花，新篁发疏响。昔年醉歌处，月影自惝恍。

散聚一转移，今昔足俯仰。忽焉感晨星，孤思落双桨。

月斜情已驰，酒酲意殊惘。掺手话后期，低头费深想。

作者简介：王汝璧（1746-1806）字镇之，四川铜梁人，乾隆三十一年（1766）进士，官至刑部侍郎。其诗专学韩愈，力洗凡庸，著有《铜梁山人诗集》。